Yangi USB konnektorini ikkala tomoni bilan ulash mumkin bo‘ladi

USB 3.0 Promoter Group tashkiloti USB konnektorining yangi turi ustida ishlashni boshladi. U har qanday tomoni bilan ulanishi mumkin. Bu haqda tashkilot ma’lumotiga tayanib, TJournal xabar berdi.

 Foto © TJournal
Yangi konnektor USB Type-C deb atalib, USB 3.1 va USB 2.0 texnologiyalari asosida ishlab chiqiladi. Uning o‘ziga xos xususiyatlari — hajmining kichikligi, quvvat olishning ancha tezligi va simmetrik tuzilishga ega ekanligi. Bunday tuzilish uni har qanday tomoni bilan ulash imkonini beradi. USB Type-C’ning tashqi ko‘rinishi qanaqa bo‘lishi noma’lum.
Yangi konnektorning hajmi va tuzilishi tamoman boshqacha bo‘lishi tufayli, uni eski USB portlariga ulab bo‘lmaydi. Ishlab chiquvchilarning ta’kidlashicha, buning uchun passiv o‘tkazgich va adapterlar chiqariladi. Yangi tipdagi konnektor 2014-yilning o‘rtalarida tayyor bo‘lishi kutilmoqda.

 Galaxy Note 3 va USB 3.0. Foto © TJournal
Ta’kidlash joiz, USB’ning bundan oldingi versiyalari ommalashmadi. Galaxy Note 3’ga o‘rnatilgan USB 3.0 ingichka ko‘rinishda bo‘lib, ma’lumotlar uzatish va quvvat olish jarayonini tezlashtirsa-da, u simmetrik tuzilishga ega emas.

 iPhone 5 va Lightning konnektori. Foto © TJournal
Apple esa iPhone 5 bilan birga o‘zining ingichka va simmetrik bo‘lgan Lightning konnektorini ham joriy etdi. Natijada aksessuar va boshqa qo‘shimcha texnikalarni yangilashga to‘g‘ri kelgan bo‘lsa-da, u ancha ommalashdi.